title: Regulamentul de punere în aplicare (UE) 2019/1661 al Comisiei din 24 septembrie 2019 privind clasificarea anumitor mărfuri în Nomenclatura combinată

text:
                  1.10.2019

                  RO

                  Jurnalul Oficial al Uniunii Europene

                  L 251/1

         REGULAMENTUL DE PUNERE ÎN APLICARE (UE) 2019/1661 AL COMISIEI
         din 24 septembrie 2019
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate prin prezentul regulament, dar care nu sunt conforme cu acesta. Perioada respectivă ar trebui să fie de trei luni.

                     (5)

                     Măsurile prevăzute în prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 septembrie 2019.

                  Pentru Comisie

                  Pentru Președinte,

               Stephen QUEST

                  Director general

                  Direcția Generală Impozitare și UniuneVamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare (Cod NC)

                        Motive

                        (1)

                        (2)

                        (3)

                        Un produs lichid de culoare galben deschis, constând în 93 % esteri etilici ai acizilor grași și în 7 % oligomeri și gliceride parțiale.
                        Produsul este fabricat din uleiuri de pește obținute din specii de pești precum hamsia, sardina și macroul. Procesul de producție cuprinde rafinarea, hidroliza, etil-esterificarea și fracționarea. În cursul hidrolizei și etil-esterificării, trigliceridele se transformă în esteri etilici ai acizilor grași.
                        Produsul este destinat prelucrării ulterioare în industria alimentară, a hranei pentru animale, precum și în industria farmaceutică. Este ambalat și expediat în atmosferă protectoare în butoaie de oțel cu capacitatea de 190 kg

                        2106 90 92

                        Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 1(b) la capitolul 38, precum și a textelor codurilor NC 2106, 2106 90  și 2106 90 92 .
                        Clasificarea la poziția 1516 este exclusă, deoarece produsul constă în principal din esteri etilici obținuți prin esterificarea acizilor grași cu etanol și nu cu glicerol. Din acest motiv, gradul de prelucrare la care a fost supus produsul depășește ceea ce se permite la rubrica 1516, deoarece numai trigliceridele reesterificate sunt vizate la rubrica respectivă [a se vedea și Notele explicative ale Sistemului armonizat (NESA) aferente poziției 1516, partea (B) punctul 2].
                        În plus, esterii etilici ai acizilor grași nu sunt grăsimi sau uleiuri vegetale [a se vedea și Notele explicative la Sistemul armonizat aferente capitolului 15, Generalități, partea (A), al doilea paragraf].
                        Clasificarea produsului la capitolul 38 este exclusă, deoarece produsul are valoare nutritivă și este utilizat în prepararea alimentelor pentru uz uman [a se vedea nota 1 litera (b) de la capitolul 38].
                        Prin urmare, produsul trebuie clasificat la codul NC 2106 90 92  ca alt preparat alimentar (a se vedea și avizul de clasificare SA 2106.90/37).


title: Regulamentul de punere în aplicare (UE) 2018/1508 al Comisiei din 10 octombrie 2018 de stabilire a coeficientului de depreciere care va fi aplicat pentru achiziționarea de lapte praf degresat în cadrul intervenției publice în exercițiul contabil 2019

text:
                  11.10.2018

                  RO

                  Jurnalul Oficial al Uniunii Europene

                  L 255/12

         REGULAMENTUL DE PUNERE ÎN APLICARE (UE) 2018/1508 AL COMISIEI
         din 10 octombrie 2018
         de stabilire a coeficientului de depreciere care va fi aplicat pentru achiziționarea de lapte praf degresat în cadrul intervenției publice în exercițiul contabil 2019
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 20 alineatul (4),
         după consultarea Comitetului pentru fondurile agricole,
         întrucât:

                     (1)

                     Articolul 3 alineatul (1) litera (e) din Regulamentul delegat (UE) nr. 906/2014 al Comisiei (2) prevede finanțarea deprecierii produselor agricole depozitate în cadrul intervenției publice.

                     (2)

                     Punctele 1, 2 și 3 din anexa V la Regulamentul delegat (UE) nr. 906/2014 stabilesc modalitățile de calculare a procentajului de depreciere care va fi aplicat sub formă de coeficient. La momentul achiziției produselor agricole, procentajul de depreciere nu trebuie să depășească diferența dintre prețul de achiziție și prețul de comercializare estimat pentru fiecare produs în cauză. Acest procentaj va fi stabilit pentru fiecare produs înainte de începerea fiecărui exercițiu contabil. La momentul achiziției, Comisia poate, de asemenea, limita deprecierea la o parte din acel procentaj de depreciere, dar respectiva parte nu poate fi mai mică de 70 % din deprecierea totală.

                     (3)

                     Prin urmare ar trebui fixat coeficientul pentru laptele praf degresat care urmează să fie aplicat de statele membre la valorile lunare de achiziție în exercițiul contabil 2019.

                     (4)

                     În interesul unei bune gestionări a cheltuielilor finanțate de către Fondul european de garantare agricolă, Comisia ar trebui să fie informată cu privire la cheltuielile care rezultă din aplicarea coeficienților de depreciere,

               ADOPTĂ PREZENTUL REGULAMENT:

            Articolul 1
            În ceea ce privește laptele praf degresat care este achiziționat în cadrul intervenției publice și este depozitat sau preluat de statele membre între 1 octombrie 2018 și 30 septembrie 2019, statele membre aplică un coeficient de depreciere de 0,21 la valoarea laptelui praf degresat achiziționat în fiecare lună.

            Articolul 2
            Statele membre informează Comisia cu privire la valoarea totală a cheltuielilor care rezultă din aplicarea coeficienților de depreciere prevăzuți la articolul 1 din prezentul regulament prin declarațiile de cheltuieli stabilite în conformitate cu Regulamentul de punere în aplicare (UE) nr. 908/2014 al Comisiei (3).

            Articolul 3
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 octombrie 2018.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 octombrie 2018.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 549.

            (2)  Regulamentul delegat (UE) nr. 906/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește cheltuielile aferente intervenției publice (JO L 255, 28.8.2014, p. 1).

            (3)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).